ክኸውን ይኽእል፡ ከይኸውን'ውን ይኽእል ኣስትራዜኔካ ዓቢይ ትካል መፍረ መድሃኒት እዩ። ምስ ኦክስፎርድ ብሓባር ይሰርሑ ከም ዘለው ካብ ዝተሓበረሉ ጀሚሩ ብጽቡቕ ክስጉሙ እዮም ጸኒሖም። ዓለም'ውን ኣብኦም እዩ ተስፋ ኣንቢሩ። ወላ'ኳ እዚ ዘጋጠመ ንኹሉ እንተኣሰንበደ፡ ኣብዚ እዋን ኣብ ፈተነ ካብ ዘለው ከባቢ 24 ክታበታት ከምቲ ናይ ኦክስፎርድን ኣስትራዜኔካን መስመሩ ሓልዩ ዝተጓዕዘ የሎን። ንኣብነት ሩስያ ክታበት ከም ዝረኸበት እንተገለጸት፡ ዝረኸቦ ተቐባልነት ሒደት እዩ። ሓደ መድሃኒት ንምምዕባል ክትሰግሮም ዘይግብኣካ ናይ ግዜ ሰሌዳ ኣለው። እዚ ናይ ኦክስፎርድን ኣስትራዜኔካን ጥምረት ዕንቅፋት ከም ዘጋጠሞ ቀዲሙ ዝጸብጸበ ስታትኒውስ፡ ንምንጭታት ኣስትራዜኔካ ብምጥቃስ፡ እቲ ሕሙም ጥዕንኡ ይመሓየሽ ከም ዘሎ ሓቢሩ። ኣስትራዜኔካ'ውን ኣብ ዘውጽኦ መግለጺ፡ "እቲ ፈተነ ደው ክብል ዝተገብረ፡ እቲ መስርሕ ከምኡ ስለ ዝእዝዝ እዩ፤ ከምዚ ዝኣመሰሉ ነገራት ከጋጥሙ እንከለው፡ እቲ ክግበር ዘለዎ ጥንቃቐታት ደጊሙ ከም ዝፍተሽ ይግበር። እዚ ንቡር እዩ" ኢሉ። እቲ መስርሕ መዓልትታት ክወስድ ይኽእል እዩ። እዚ ኣብ መስርዕ ምምዕባል ክታበት ክሳብ ክንደይ ልሙድ ተርእዮ እዩ?
